Chelsea Manalo

Si Chelsea Anne Manalo (ipinanganak noong 14 Oktubre 1999) ay isang Pilipinang modelo at beauty pageant titleholder na kinoronahang Miss Universe Philippines 2024. Siya ang kumatawan sa Pilipinas sa Miss Universe 2024 pageant na ginanap sa Mehiko noong 16 Nobyembre 2024 kung saan siya ay nagtapos bilang isang Top 30 semi-finalist. Hinirang siya bilang ang kauna-unahang continental queen ng Asya kasunod ng kompetisyon.

Nauna na ring sumabak si Manalo sa Miss World Philippines 2017 kung saan siya nagtapos bilang isa sa mga labinlimang semi-finalist.

 Buhay at pag-aaral 
Ipinanganak si Manalo sa Meycauayan sa isang Amerikanong ama at isang Pilipinang ina na si Contessa Manalo. Matapos ang pagkamatay ng kanyang ama, siya ay pinalaki ng kanyang ina at amáng-panguman. Nagsimulang magtrabaho si Manalo bilang isang modelo sa edad na labing-apat, at unang nagsimula ang kanyang karera sa pageantry bilang isang mag-aaral sa edukasyong sekundarya. Natamo ni Manalo ang kanyang Bachelor's Degree sa Tourism Management sa De La Salle Araneta University.

 Mga paligsahan ng kagandahan 

 Miss World Philippines 2017 
Noong 2017, lumahok si Manalo sa Miss World Philippines 2017 pageant. Sa pagsisimula ng pageant, pinangalanan siya ng Rappler bilang isang kandidatang "dark horse", na nagbibigay ng papuri sa kanyang pagrampa. Sa mga fast-track event, hinirang si Manalo bilang isang pinalista para sa Top Model challenge, na pinalanunan ni Cynthia Thomalla. Sa gabi ng koronasyon na ginanap noong 3 Setyembre 2017, nagtapos si Manalo bilang isa sa labinlimang semi-finalist para sa korona, na napanalunan ni Laura Lehmann.

 Miss Universe Philippines 2024 

Noong 19 Pebrero 2024, ipinakilala si Manalo bilang isa sa limampu't-limang kandidata na lumahok sa Miss Universe Philippines 2024; siya ang kumatawan sa lalawigan ng Bulacan. Kasunod ng kanyang pagpapakilala, pinangalanan siya ng Mega bilang isa sa sampung kandidata sa kompetisyon na "dapat abangan", na naglalarawan sa kanya bilang isang "kandidatang handang gumawa ng isang rebolusyon". Sa pagsisimula ng komeptisyon, pinuna si Manalo online dahil sa pagsama ng construction site ng Paliparang Pandaigdig ng Bulacan sa kanyang tourism video para sa kompetisyon, na napapailalim sa problemang pangkalikasan.

Sa gabi ng koronasyon, napabilang si Manalo sa limang pinalista, kung saan tinanong siya: "Maganda ka at may tiwala sa sarili. Paano mo gagamitin ang mga katangiang ito para bigyang kapangyarihan ang iba?". Siya ay tumugon: 

Pagkatapos ng kompetisyon, kinoronahan ni Michelle Dee si Manalo bilang Miss Universe Philippines 2024. Siya ang unang kandidatang Aprikanong-Amerikong Pilipina na napili para kumatawan sa Pilipinas sa Miss Universe. Ang kaniyang pagkapanalo ay ipinagdiwang sa mga hatirang pangmadla bilang isang hamon sa "nakatanim na kagustuhan para sa kagandahang Euro-sentro" na matagal nang nangyayari sa bansa. Pinarangalan ng pamahalaang panlalawigan ng Bulacan si Manalo sa isang homecoming parade noong 9 Hunyo 2024.

 Miss Universe 2024 

Kinatawan ni Manalo ang Pilipinas sa Miss Universe 2024 sa Mexico City Arena, Lungsod ng Mehiko, Mehiko noong 16 Nobyembre 2024. Sa kaniyang Voice for Change, iminungkahi ni Manalo na isulong ang kapakanan ng mga anak ng mga Pilipino sa Ibayong Dagat.

 Mga sanggunian 

Kategorya:Nabubuhay na mga tao
Kategorya:Mga kalahok sa Miss Universe 2024